LV Eiropas Savienības Oficiālais Vēstnesis L 307/14

KOMISIJAS ĪSTENOŠANAS REGULA (ES) 2017/2178

(2017. gada 22. novembris),

ar kuru groza Regulu (ES) Nr. 468/2010, ar ko izveido ES sarakstu ar kuģiem, kuri iesaistījušies nelegālā, nereģistrētā un neregulētā zvejā

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (1), un jo īpaši tās 30. pantu,

tā kā:

(1) Regulas (EK) Nr. 1005/2008 V nodaļā ir izklāstītas procedūras, kā identificējami zvejas kuģi, kuri iesaistījušies nelegālā, nereģistrētā un neregulētā zvejā (NNN), kā arī procedūras, kā izveidojams Savienības saraksts ar šādiem kuģiem (“Savienības saraksts”). Minētās regulas 37. pantā ir paredzēti pasākumi, kas veicami attiecībā uz minētajā sarakstā iekļautiem zvejas kuģiem.

(2) Savienības saraksts tika izveidots ar Komisijas Regulu (ES) Nr. 468/2010 (2) un pēc tam grozīts ar Īstenošanas regulām (ES) Nr. 724/2011 (3), (ES) Nr. 1234/2012 (4), (ES) Nr. 672/2013 (5), (ES) Nr. 137/2014 (6), (ES) 2015/1296 (7) un (ES) 2016/1852 (8).

(3) Saskaņā ar Regulas (EK) Nr. 1005/2008 30. panta 1. punktu Savienības sarakstā jāiekļauj kuģi, kas iekļauti NNN kuģu sarakstos, kurus pieņēmušas reģionālās zvejniecības pārvaldības organizācijas.

(4) Visas reģionālās zvejniecības pārvaldības organizācijas ir paredzējušas izveidot un regulāri atjaunināt NNN kuģu sarakstus saskaņā ar saviem attiecīgajiem noteikumiem (9).

(5) Saskaņā ar Regulas (EK) Nr. 1005/2008 30. pantu Komisija atjaunina Savienības sarakstu, tiklīdz no reģionālām zvejniecības pārvaldības organizācijām ir saņemti to zvejas kuģu saraksti, kuri tiek turēti aizdomās par NNN zveju vai kuru iesaistīšanās šādās darbībās ir apstiprināta. Tā kā Komisija no reģionālajām zvejniecības pārvaldības organizācijām ir saņēmusi jaunus sarakstus, Savienības saraksts tagad būtu jāatjaunina.

(6) Ņemot vērā to, ka viens un tas pats kuģis sarakstos var būt minēts ar dažādiem vārdiem un/vai karogiem atkarībā no tā, kad tas iekļauts reģionālo zvejniecības pārvaldības organizāciju sarakstos, atjauninātajā Savienības sarakstā būtu jānorāda dažādie vārdi un/vai karogi, ko norādījušas attiecīgās reģionālās zvejniecības pārvaldības organizācijas.

(7) No Antarktikas jūras dzīvo resursu saglabāšanas komisijas (CCAMLR) izveidotā saraksta ir svītrots patlaban Savienības sarakstā iekļautais kuģis Viking (10), jo Indonēzijas iestādes to nogremdēja 2016. gada 14. martā. Tālab minētais kuģis būtu jāsvītro no Savienības saraksta, neraugoties uz to, ka tas vēl nav svītrots no Vidusjūras Vispārējās zivsaimniecības komisijas (GFCM) izveidotā saraksta.

(8) Tādēļ Regula (ES) Nr. 468/2010 būtu attiecīgi jāgroza.

(9) Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

IR PIEŅĒMUSI ŠO REGULU.

1. pants

Regulas (ES) Nr. 468/2010 pielikuma B daļu aizstāj ar šīs regulas pielikuma tekstu.

2. pants

Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 22. novembrī Komisijas vārdā – priekšsēdētājs Jean-Claude JUNCKER

(1) OV L 286, 29.10.2008., 1. lpp.

(2) OV L 131, 29.5.2010., 22. lpp.

(3) OV L 194, 26.7.2011., 14. lpp.

(4) OV L 350, 20.12.2012., 38. lpp.

(5) OV L 193, 16.7.2013., 6. lpp.

(6) OV L 43, 13.2.2014., 47. lpp.

(7) OV L 199, 29.7.2015., 12. lpp.

(8) OV L 284, 20.10.2016., 5. lpp.

(9) Pēdējie atjauninājumi – CCAMLR: 2016./2017. gada NNN saraksts, kas pieņemts gadskārtējā sanāksmē CCAMLR-XXXV, kura norisinājās no 2016. gada 17. līdz 28. oktobrim; SEAFO: SEAFO NNN zvejas kuģu saraksts, kas pieņemts Komisijas 13. gadskārtējā sanāksmē, kura norisinājās no 2016. gada 28. novembra līdz 2. decembrim; ICCAT: 2016. gada NNN saraksts, kas pieņemts Komisijas 20. īpašajā sanāksmē, kura norisinājās no 2016. gada 14. līdz 21. novembrim; IATTC: 2017. gada saraksts, kas pieņemts IATTC 92. sanāksmē, kura norisinājās no 2017. gada 24. līdz 28. jūlijam; NEAFC: NNN B saraksts AM 2016-40, kas pieņemts 35. gadskārtējā sanāksmē, kura norisinājās no 2016. gada 14. līdz 18. novembrim; NAFO: 2016. gada saraksts, kas pieņemts 38. gadskārtējā sanāksmē, kura norisinājās no 2016. gada 19.–23. septembrim; WCPFC: WCPFC 2017. gada NNN zvejas kuģu saraksts, kas pieņemts Komisijas 13. kārtējā sesijā, kura norisinājās no 2016. gada 5. līdz 9. decembrim, un kas ir spēkā kopš 2017. gada 7. februāra; IOTC: IOTC NNN zvejas kuģu saraksts, kas apstiprināts IOTC 21. sesijā, kura norisinājās no 2017. gada 22. līdz 26. maijam; GFCM: 2016. gada NNN saraksts, kas pieņemts 40. sesijā, kura norisinājās no 2016. gada 30. maija līdz 3. jūnijam; SPRFMO: 2017. gada NNN zvejas kuģu saraksts, kas pieņemts Komisijas 5. sanāksmē, kura norisinājās no 2017. gada 18. līdz 22. janvārim.

(10) SJO kuģa identifikācijas numurs: 8713392.